SL Uradni list Evropske unije C 58/45

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 58/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„FOGAÇA DA FEIRA“

EU št.: PT-PGI-0005-01342 – 1.6.2015

ZOP ( ) ZGO ( X )

1. Ime

„Fogaça da Feira“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 2.3 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz točke 1

„Fogaça da Feira“ je sladki kruh (pogača) z blagim okusom in aromo po limoni in cimetu, kostanjevega odtenka in v obliki stožca, ki ga krasijo štirje „stolpiči“.

Je iz prožne in rahle sredice blago rumenkaste barve, z odprtinicami in s hrustljavo skorjo.

Proizvod se lahko trži pakiran, v razsutem stanju ali zamrznjen, je različnih velikosti, pod pogojem, da višina proizvoda „Fogaça da Feira“ glede na premer osnove odstopa največ 35 % navzgor ali navzdol.

Lahko je predstavljen v polovicah in/ali rezinah.

3.3 Krma (samo za proizvode živalskega izvora) in surovine (samo za predelane proizvode)

Proizvod „Fogaça da Feira“ je narejen iz pšenične moke tipa 45 in/ali 55 ali podobnega, jajc, sladkorja, masla, svežega kvasa ali pekovskega kvasa, vode, cimeta, soli, limoninega soka in lupine.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje potekajo na opredeljenem geografskem območju: priprava testa, njegovo oblikovanje, rezanje in pečenje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Etiketa mora obvezno vključevati navedbo proizvoda „Fogaça da Feira“ – Zaščitena geografska označba ali ZGO „Fogaça da Feira“ in logotip izdelka, kot je prikazano spodaj:

4. Jedrnata opredelitev geografskega območja

Geografsko območje za proizvodnjo pogače „Fogaça da Feira“ je omejeno na občino Santa Maria da Feira.

5. Povezava z geografskim območjem

Fogaça (pogača) je sladki kruh, omenjen v več srednjeveških dokumentih, ki je nastal kot votivni dar svetemu Sebastijanu, obenem pa je tudi podlaga za ime največjega večstoletnega verskega praznika v občini Santa Maria da Feira, Festa das Fogaceiras.

Festa das Fogaceiras je večstoletna tradicija, ki je v letu 2005 obhajala 500 let, ki jih je zaznamovala vdanost prebivalcev Terras de Santa Maria, in je trenutno najznamenitejši praznik v občini Santa Maria da Feira.

Danes je Festa das Fogaceiras, ki se praznuje 20. januarja, še naprej vsakoletni dogodek, ki vključuje pobude, kot je prikaz izdelave pogače „Fogaça da Feira“, pri katerem sodelujejo izdelovalci pogače in različni povabljeni ocenjevalci, da bi okrepili ozaveščenost med izdelovalci pogače o pomenu ohranitve izvirnega recepta in proizvodnega procesa pri izdelavi tega stoletnega sladkega kruha, ali kot je kapitelj bratovščine Confraria da Fogaça da Feira, ki je ena od najpomembnejših slovesnosti bratovščine, katere poslanstvo je promocija, raziskovanje in ohranjanje pogače, ob upoštevanju njene zgodovinske vrednosti, obenem pa širjenje in ohranjanje posebnih značilnosti izvorne pogače „Fogaça da Feira“.

Pomen pogače „Fogaça da Feira“ v občini Santa Maria da Feira je poznan od nekdaj, saj je bila pogača omenjena v zaslišanjih v forumu leta 1220, ki jih je odredil Afonz II. v Terra de Santa Maria, vojaškem in upravnem sedežu te regije, katere središče je bilo v kraju Vila da Feira, njegov grad pa je bil za navdih za obliko pogače.

Njena zgodovinska povezava z organizacijo praznika Festa das Fogaceiras, kjer je pogača posvečeni dar svetemu Sebastijanu, je omogočila ukoreninjenje izročila. Zaradi njegove zgodovinske in verske povezave s socialnim okoljem se je proizvodnja ustalila v občini Santa Maria da Feira.

Posebne značilnosti sladkega kruha, zlasti njegova stožčasta oblika, so posledica njegove močne povezave z geografskim območjem, lokalnega znanja in izkušenj, uporabljenih v procesu proizvodnje, zlasti pri mešanju sestavin in gnetenju testa, ki se ga nato oblikuje v svaljke in razvalja v trakove, ki se jih zvije v stožec. Nazadnje se zgornji del zareže in oblikuje v štiri stolpiče, ki spominjajo na štiri stolpe gradu v kraju Santa Maria da Feira in ki pogačo jasno razlikujejo od drugih vrst sladkega kruha.

Treba je poudariti zvijanje testa v stožec, ki se vedno izvaja v isti smeri, od spodaj navzgor. Ta faza je popolnoma odvisna od lokalnega znanja, ko gre za ocenjevanje podnebnih razmer (ki lahko vplivajo na vzhajanje testa) ali ročno spretnost, potrebno za zagotovitev končne oblike, ki je značilna za pogačo.

Že med pečenjem so pogače vzete iz peči, vrh pa se ročno razreže v stolpiče. Potem se vrnejo v peč, dokler niso polno zapečene. Ta postopek je ključnega pomena, da toplota prodre v notranjost pogač in jih enotno zapeče, tako da je sredica prožna in rahla zaradi skladne kombinacije časa in temperature pečenja.

Ta postopek je ključen, da dobijo pogače, ko so pečene, videz, po katerem so poznane: tj. prikaz stolpov gradu Castelo da Feira, pri čemer je ocena primernega trenutka za njihovo izdelavo odvisna od izkušenj in občutljivosti pogačarja.

Zaradi svoje zgodovine, tradicije, okusa in teksture je pogača „Fogaça da Feira“ zdaj glavna kulinarična referenca občine in je vedno prisotna na sejmih, razstavah in institucionalnih prireditvah v občini.

Sklic na objavo specifikacije proizvoda

(drugi pododstavek člena 6(1) te uredbe)

http://www.dgadr.mamaot.pt/images/docs/val/dop_igp_etg/Valor/CE_Fogaca_Feira_IGP.pdf

(1) UL L 343, 14.12.2012, str. 1.